KOMISIJOS KOMUNIKATAS EUROPOS PARLAMENTUI pagal Sutarties dėl Europos Sąjungos veikimo 294 straipsnio 6 dalį dėl Tarybos pozicijos dėl Europos Parlamento ir Tarybos reglamento dėl muitinės vykdomo intelektinės nuosavybės teisių užtikrinimo priėmimo /* COM/2013/0282 final - 2011/0137 (COD) */





2011/0137 (COD) KOMISIJOS KOMUNIKATAS EUROPOS PARLAMENTUI pagal Sutarties dėl Europos Sąjungos veikimo 294 straipsnio 6 dalį dėl Tarybos pozicijos dėl Europos Parlamento ir Tarybos reglamento dėl muitinės vykdomo intelektinės nuosavybės teisių užtikrinimo priėmimo 1. Pagrindiniai faktai Pasiūlymo perdavimo Europos Parlamentui ir Tarybai data (dokumentas COM(2011) 0285 galutinis – 2011/0137(COD)) || 2011 05 24 Per pirmąjį svarstymą Europos Parlamento pozicija priimta || 2012 07 03 Tarybos pozicijos priėmimo data || 2013 05 16 2. Komisijos pasiūlymo tikslas Siūlomu reglamentu turėtų būti pakeistas galiojantis Reglamentas (EB) Nr. 1383/2003[1], kuriuo dabar įgyvendinamos PPO Susitarimo dėl intelektinės nuosavybės teisių aspektų, susijusių su prekyba, (TRIPS) III dalies (Intelektinės nuosavybės teisių užtikrinimas) 4 skyriaus (Ypatingi pasienio priemonių reikalavimai) nuostatos. Pasiūlymas yra strateginės sistemos, numatytos Komisijos komunikate „Intelektinės nuosavybės teisių bendroji rinka“[2], dalis ir atitinka ilgalaikę Sąjungos intelektinės nuosavybės teisių (INT) politiką ir strategiją. Ši politika atsispindi keliuose Komisijos komunikatuose, kaip antai „Europa 2020“[3], komunikate dėl Bendrosios rinkos akto[4] ir komunikate dėl ES vidaus saugumo strategijos[5]. Šiuo reglamentu siekiama stiprinti muitinių gebėjimą vykdyti INT užtikrinimą pasienyje: į reglamento taikymo sritį įtraukiama daugiau INT pažeidimų, nekeičiant muitinių kompetencijos kontroliuoti visas muitinės prižiūrimas prekes nepriklausomai nuo jų muito režimo; juo užtikrinama, kad, siekiant sudaryti sąlygas tinkamai analizuoti ir vertinti INT pažeidimų riziką, muitinėms būtų teikiama aukštos kokybės informacija; jame nustatomas centrinės duomenų bazės, kurioje fiksuojami prašymai taikyti muitinės priežiūros priemones ir sulaikyti siuntas bei prašymai keistis informacija tarp muitinių (kovos su klastojimu ir piratavimu sistema – COPIS), teisinis pagrindas. Siekiant kuo mažesnės administracinės naštos, taip pat siūloma patikslinti tam tikras dabartines procedūras: reglamentu numatoma galimybė sunaikinti prekes be teismo proceso, remiantis susijusių šalių susitarimu; juo nustatoma nauja procedūra mažoms siuntoms, pagal kurią prekes galima sunaikinti teisių subjektui nedalyvaujant. Reglamentu užtikrinama, kad būtų atsižvelgiama į visų verslininkų teisėtus interesus: juo derinamas šalių, kurioms prekių sulaikymas gali turėti neigiamų pasekmių, teisės būti išklausytoms įgyvendinimas ir koreguojami kiekvienai šaliai proceso metu nustatyti laikotarpiai. Reglamentu atsižvelgiama į susirūpinimą dėl generinių vaistų, vežamų tranzitu per ES teritoriją, kurį išreiškė Indija ir Brazilija per du 2010 m. inicijuotus PPO ginčus: jame įrašyta 17 konstatuojamoji dalis, kuria primenama 2001 m. Dohoje priimta Deklaracija dėl TRIPS sutarties ir visuomenės sveikatos, išbraukiama 8 konstatuojamoji dalis („pagaminimo fikcija“) ir tiksliau laikomasi TRIPS teksto (kad muitinės galėtų sulaikyti prekes, reikalingi INT pažeidimo „įtikimi įrodymai“). 3. Pastabos dėl Tarybos pozicijos Per pirmąjį svarstymą priimta Tarybos pozicija visiškai atitinka per trišalį Tarybos, Europos Parlamento ir Komisijos dialogą 2012 m. gruodžio 19 d. priimtą susitarimą. Pagrindiniai šio susitarimo tikslai: – reglamento nebetaikyti lygiagrečiai prekybai ir perviršiui; – paaiškinti, kad muitinė gali vykdyti muitinio tikrinimo veiksmus ir imtis muitų teisės aktuose numatytų identifikavimo priemonių, kad užkirstų kelią veiklai, kuria pažeidžiami Sąjungos teritorijoje taikytini intelektinės nuosavybės teisės aktai, ir bendradarbiautų su trečiosiomis šalimis intelektinės nuosavybės teisių užtikrinimo srityje; – nustatyti bendrą procedūrą visų rūšių INT pažeidimams, kuriems taikomas reglamentas, nedarant poveikio specialiai procedūrai mažoms siuntoms. Pagal tokią bendrą procedūrą teisių subjekto pageidavimu prekes galima sunaikinti teisių subjektui neinicijavus teismo proceso, su sąlyga, kad tinkamai informuotas apie tai, kad muitinė sulaikė prekes, deklarantas arba prekių turėtojas sunaikinimui neprieštarauja; – nurodyti, kad procedūra smulkioms siuntoms taikoma tik tais atvejais, kai gautas ankstesnis pareiškėjo prašymas ją taikyti, ir kad muitinė turi galimybę pareikalauti pareiškėjo padengti šios procedūros taikymo sąnaudas; – nustatyti smulkių siuntų apibrėžtį reglamente, kuriuo Komisija pagal Sutarties dėl Europos Sąjungos veikimo 290 straipsnį įgaliojama priimti deleguotuosius aktus dėl tos apibrėžties neesminių aspektų pakeitimo tam tikromis aplinkybėmis; – pagal TRIPS 69 straipsnį ir siekiant panaikinti tarptautinę prekybą prekėmis, pagamintomis pažeidžiant intelektinės nuosavybės teises, nustatyti teisinį pagrindą sparčiam ES ir trečiųjų šalių muitinių keitimuisi informacija apie tokią prekybą. Siekiant užtikrinti vienodą nuostatų įgyvendinimą nustatant duomenų keitimosi su trečiosiomis šalimis praktinių priemonių sudedamąsias dalis, Komisijai suteikiami įgyvendinimo įgaliojimai šias praktinių priemonių sudedamąsias dalis nustatyti. Duomenų perdavimo trečiosioms šalims nuostatomis nedaromas poveikis taikytinoms duomenų apsaugos Europos Sąjungoje nuostatoms, visų pirma Direktyvos 95/46/EB 25 ir 26 straipsniui ir Reglamento (EB) Nr. 45/2001 9 straipsniui; – iš reglamento išbraukti nuostatas, kuriomis derinama teisė būti išklausytam asmenų, kuriems daro poveikį tai, kad muitinė sulaikė prekes, labui. Manoma, kad teisei būti išklausytam taikomi nacionaliniai teisės aktai; – papildyti ir paaiškinti atvejų, kuriais teisių subjektas gali pasinaudoti informacija, kurią jam atskleidė muitinė po prekių sulaikymo muitinėje pagal šį reglamentą, sąrašą; – į pagrindinį teisės aktą įrašyti nuostatas dėl duomenų rinkimo, tvarkymo, saugojimo laikotarpių, teisių ir pareigų pagal galiojančius duomenų apsaugos teisės aktus. Komisija visiškai pritarė trišalio dialogo metu pasiektam susitarimui. 4. Išvada Komisija gali pritarti Tarybos atliktiems jos pasiūlymo pakeitimams. [1] 2003 m. liepos 22 d. Tarybos reglamentas (EB) Nr. 1383/2003 dėl muitinės veiksmų, atliekamų su prekėmis, kurios, kaip įtariama, pagamintos pažeidžiant tam tikras intelektinės nuosavybės teises, ir priemonių, kurių turi būti imamasi prekių atžvilgiu nustačius, kad jos pagamintos pažeidžiant tokias teises. [2] 2011 m. gegužės 24 d. Komisijos komunikatas „Intelektinės nuosavybės teisių bendroji rinka“, COM(2011) 287 galutinis. [3] 2010 m. kovo 3 d. Komisijos komunikatas „Pažangaus, tvaraus ir integracinio augimo strategija“, COM(2010) 2020 galutinis. [4] 2010 m. lapkričio 11 d. Komisijos komunikatas „Kuriamas Bendrosios rinkos aktas“, COM(2010) 608 galutinis/2. [5] 2010 m. lapkričio 22 d. Komisijos komunikatas „ES vidaus saugumo strategijos įgyvendinimas. Penki žingsniai kuriant saugesnę Europą“, COM (2010) 673 galutinis.